БЗАЗАРА ТЛАХАН ШIЫЦ РЫЗПШИТI.

Июнь а-24 Къарапагва квтанай апхьарта йгIалгаз агIвычкIвынчва наздасуаз арыпхьагIвчвагьи ан-абачвагьи гвалагIваласра ду рылан. Бзазара мгIва шIыц ззпшуа чкIвыныргIа йкьахву амакъым гауата агваран йгIадрайгватI.
Ауат рылахь йъагалакIгьи дырра гIарызтыз рарыпхьагIвчва шырхъмаштылуашла, хIуагIахъа, хIреспублика рыхьыз хъарата йзыргуш йшрыуахушла йрылабжьауата пхата йрайхIвахIвтI Абаза муниципальна район администрация ахъада йзаместитель Йуан Ирина, Къарапагва кыт гIаныршара администрация аъачIвагIагIв Потапова ФатIима.
АчкIвынчва кIьыда-кIьыда йгIарыквчважватI: ЛАМХЪВА Амир уыс щарда азыгIальаматра рызйымата тшгIайырбитI, информатика дазгврыхвапI, ауыла йайгIайуаш мачIыгIвпI. ДОХВТА Мурат дымшыркъвагIвыпI, данхъыччауа йгьагьара шабгу йыркьахвитI.
«Ахъыччара ауи аъара тшайымтзарквын, апхьарала йдахIвраква рыцIагьи йагъьызлушзарын»,– йыцымшыркъватI Мурат.
Къарапагва квтанай апхьарта йгIалгаз ачкIвынчва рдырраква гIазырцIабыргуа аттестатква ангIарыртуашыз адакъикъаква гIадзатI. Апхьарта адиректор Мыква ФатIима МухIамад йпхIа ауат пхата драйхIвахIвтI. 
АчкIвынчва ари атшын согIа щарда рызпшуан. Ауи апшта, ауат рыхьызква йгIарныцIуагьи йрыхадыргIвазатI: Амир – мсылман хьзыпI, гIарып бызшвала йгIаныцIитI «ахI», джьут бызшвала – «ацIла ахъыкв» йа хъадата йалырхыз. Пакистан апны ауи ахьыз дахIвра апщылата йырпхьадзитI.
Муратгьи мсылман хьзыпI, йгIаныцIуа – «змурад йазычIвырхъауа, згIахъвыцраква щарду». ЙшыгIбауа апшта, агIвыхьызкIгьи апхъаламгIвайсра рпщылапI.
Амири Мурати апхъаламгIвайсра ду шырзылтахъу лхIвауата тшырзыналырхатI акласс унашвачпагIв Архагъ Светлана Ильас йпхIа.
АрыпхьагIвчви апхьарта анхагIвчви аразыра ажваква рзынадырхатI ан-абачва.
Апхьарта йгIалгаз ачкIвынчва рыхъазла акласс айцIбаква йапхьауа ауысаква йгIарыпхьатI, ашва рхIватI, йгIахIвытI, амшыркъвара ргылчIв гIадырбатI. 
Амиргьи Муратгьи ршIыйара шрыму гIадырбауата «Школьная жизнь» ашва рхIватI, арыпхьагIвчви асачви ауатыкв йгIадрайгван, вальс йгIадырхIвытI.
Ахъвлапын ауыла йгьалымгатI. Амакъымква, ахIвахIвраква щардан, агIахIвраква зымгIвагьи дыркьахвуан.
Апхьарта йгIалгаз Ламхъва Амир йгьи Дохвта Мурат рапхъахьыла датша бзазара тлахан рызпшитI. Ауат баргвыракI йанйарнысгьи ауаштI, йзыргвыргъьуш шщардазлушгьи ажва гьалам. Ауат мгIва шIыц йыквылуата апхьарта апны йыззырбжьаз ахабзаква бзита йрыларкIтI: «Бзира швчпарныс шващтазла, цхърагIара йазыбжу йшврадза, мурадта швпахь йшвыргылыз швазынамдзауата швгIашIамсын». Йбергьльу закIыпI: ауат рылахь йъагалакIгьи йъагIадзынгылыз рцри кыт зынгьи йгьырхъаштылуашым.

КЪВМЫКЪВ Хаджьат.